Lapainios gyvenvietė

Lapainios gyvenvietė arba Lapainios gyvenvietės – archeologinių senovinių gyvenviečių kompleksas Kaišiadorių rajono savivaldybės teritorijoje, į rytus nuo Lapainios kaimo (Kruonio seniūnija), prie Lapainios ir Palapainio upelių bei Nemuno.

 Tyrimai 
Lapainios gyvenviečių kompleksą sudaro:
 akmens amžiaus laikina gyvenvietė (stovyklavietė)
 bronzos ir ankstyvojo geležies amžiaus laikinų ir nuolatinių gyvenviečių vietos.
1958 m. Čiurlionio dailės muziejaus darbuotojai (tyrimų vadovė Ramutė Rimantienė) tyrė mezolito, neolito ir bronzos amžiaus gyvenvietes bei I tūkstantmečio m.e. pradžios duobes. Neolito ir bronzos amžiaus gyvenvietėje ištirtas apie 100 m² plotas. 10–35 cm storio kultūriniame sluoksnyje rasta lipdytos keramikos su įspaudais, titnago dirbinių, bronzos amžiaus lipdytos šiek tiek brūkšniuotos keramikos. Ištirtų duobių degėsių storis 20–50 cm; rasta gyvulių kaulų, apdirbto titnago gabalų, lipdytos brūkšniuotu ir grublėtu paviršiumi bei gludintos keramikos. Radinius saugo Karo muziejus Kaune.

 Šaltiniai 

Kategorija:Lietuvos archeologinės gyvenvietės
Kategorija:Kaišiadorių rajono paveldas